Polisieman in Limpopo met panga doodgekapSimon Matakura (Foto: Verskaf) Nog ŉ polisiebeampte is Sondag in Limpopo dood nadat hy wreedaardig met ŉ panga doodgekap is. Dit is die derde wetstoepasser die afgelope week wat vermoor is. Kapt. Matimba Maluleke, woordvoerder van die Valke, het gesê ŉ 17-jarige buitelandse meisie het by die polisiebeampte, Thinandavha Stanley Mudau (52), se kantoor in Thohoyandou in Limpopo opgedaag en beweer dat sy deur haar familielid, Simon Matakura, verkrag is. Mudau was betrokke by die Thohoyandou se eenheid vir gesinsgeweld, kinderbeskerming en seksuele misdrywe (FCS). Mudau het die meisie na die naaste polisiestasie geneem om ŉ saak van verkragting teen Matakura aanhangig te maak. “Op pad polisiestasie toe het Mudau besluit om Matakura eers te ontmoet en te ondervra,” vertel Maluleke. Met hul aankoms by die plek van ontmoeting, het Matakura Mudau met ŉ panga aangerand en doodgekap. Hy het die meisie ook aangeval, maar sy kon daarin slaag om weg te kom. Sy word tans in die hospitaal behandel. “Die Valke is sterk op die moordenaar se spoor,” het Maluleke gesê. Indien enigiemand inligting oor Matakura het, kontak kapt. Phineas Ramaite by 082 576 0932 of die polisie by 086 00 10111. Maroela Media het vroeër berig nog twee wetstoepassers is Dinsdag doodgeskiet, onderskeidelik in Kaapstad en Nelspruit. ŉ Verkeersbeampte is deur ŉ taxibestuurder in Kensington in Kaapstad doodgeskiet toe hy hom vir ŉ verkeersoortreding in hegtenis geneem het. Die bestuurder het die beampte op pad polisiestasie toe oorrompel en doodgeskiet. Dieselfde oggend is ŉ lid van die Valke in Nelspruit deur ŉ groep mans met ŉ aanvalsgeweer doodgeskiet.